Frálandavinnan byrjaði í smáum. Í 2005 keyptu føroyingar tað fyrsta supplyskipið sum varð bygt til endamálið. Í 2008 broytist frálandavinnan, tá føroyingar fóru at byggja nýggj skip, soleiðis at føroyingar í dag hava 11 nýggj skip í frálandavinnuni. Fyrstu árini høvdu hesi skip í frálandavinnuni ein nøktandi rakstur. Eftir at oljuprísirnir frá 2011 til á heysti 2014 høvdu ligið um góðar 100 $tunnuna, byrjaðu teir at falla nógv, heilt niður á knappar 50 $tunnuna. Fyrst í 2015 og fram til á sumri 2015 hækkaðu teir til góðar 60 $tunnuna fyri síðani at falla til undir 30 $tunnuna. Hetta gjørdi, at øll vinnan kom í djúpa kreppu. Hetta gjørdi, at tað var neyðugt hjá P/F 6. September 2006 (Sum eigur skipini Eldborg, Saeborg, Sjoborg, Torsborg og Kongsborg) at gera avtalu við sínar lángevarar. Avtalan varð fingin í lag í apríl 2016 og skuldi vera galdandi til 30. juni 2018. Í stuttum gekk avtalan út uppá, at nýggjur kapitalur varð settur í felagið, og at avdráttarskáar vórðu givnir. Støðan versnaði og eftir drúgvar samráðingar, varð tann 27. juni 2017 nýggj avtala gjørd. Avtalan bar í sær, at verandi partapeningur varð niðurskrivaður til 0, nýggjur kapitalur uppá góðar 25 mió. kr. teknaður, niðurskriving av 2. og 3. veðrætti uppá 65% (parturin hjá Realinum var 62 mió. kr.) í móti at fáa 15% av partapeninginum. Realurin hevði ongantíð fyrr verið í slíkari støðu. Realurin var ivaleysur í, at um ongin avtala fekst, fóru skipini at gerast partur av einari norskari loysn, har støðan hjá Realinum hevði verið nógv verri.